  Майя Бывальцева «Земский фельдшер» программае пыриськисьёслы ватсаса юрттэт сётон амалъёсты эскере Удмуртиысь тазалыкез утёнъя министерство. 3-тӥ гудырикошконэ Балезино ёросэ вуылыкуз журналистъёслы со сярысь вераз удысэтлэн кивалтӥсез Алексей Чуршин. Таяз арын ни эскерыны сётэмын пуктэт, кудӥзъя гуртэ фельдшер луыса мынӥсь эм коллекджысь выпускниклы 500 сюрс манет сётыны быгатозы. «Валлян гинэ кивалтэтлэн тӧроезлы верай милям малпанъёсмы сярысь. ФАП-ъёсты улон интыен ӵош пуктоно — нимаз пыронэн, куинь висъетэн патерен. Милям вань лэсьтӥськисьёс, вань ӵектос, таяз арын ваньмыз умой луиз ке, ми кык сыӵе ФАП-ъёсты пуктомы, учкомы, кызьы соос ужалозы толалтэ. Мон малпасько, яке 500 сюрс луоз, яке пыр но ул», — вераз Чуршин. Одӥгез сыӵе пункт элькунлы 6,5 миллион манет усьыны быгатоз. Соосты пуктыны дась лэсьтӥськись шедьтэмын ни. Со ужъёс понна тыриськонъёсты 12 толэзьлы кельтыны соглаш кариськиз. Сыӵе ужан амал вань Воронеж улосвылын, элькун соослэсь ужкагазъёссэс курыны малпа. Таяз арын Удмуртиын 25 ФАП-ъёс пуктӥсько, соин ик «Земский фельдшер» программалы кулэяськон вань. Тазалыкез утёнъя министр верамъя, али улосвылын туж умой ужа «Земский доктор» программа. Со улсын 5 ар ӵоже гуртъёсы мынӥзы 393 егит ӧнерчиос. Соос 1 миллион манетэн юрттэт басьтӥзы. Пӧлысьтызы 17-ез гинэ программаысь потыны мылкыд каризы но коньдонэз берыктӥзы. Чакланъёсъя, таяз арын гуртъёсы 25 егит ӧнерчиос мынозы. Мылкыд карисьёс тросгес луизы ке, коньдэтэ тупатонъёс пыртыны быгатозы. Программа куремъя гуртын 5 ар ужам бере но тросэз ӧнерчиос интыязы ик кылё. «Таяз арын ми гурт ёросысь котькуд тӧроен тупанкылъёс юнматӥмы — тазалыкез утёнъя министерство, муниципалитетлэн тӧроез но ёрос эмъяськоннилэн валтӥсь эмчиез. Валтӥсез юан — кызьы юрттоно муниципал кылдытэтъёслэн тӧрооссылы эмъюрттэт сётонъя луонлыкъёсты кылдытон пумысен ужоскетъёссэс быдэсъяны. Сыӵе ужоскетъёс туннэ соослы сётэмын. Со вытъёсъя капчиятонъёс но, ватсаса мерлыко юрттэт сётон но, транспорт но. Озьы ӵошен ужаса, тросгес ӧнерчиосты гуртэ кельтыны луоз», — пусйиз министр. «Земский доктор» программа Удмуртиын 2021-тӥ арозь ужалоз. Тегъёс: Тазалык Удмуртия фельдшер Тазалыкезутёнъяминистерство тазалыкезутён  